|  |
| --- |
| Jakobsgrenda barnehage SA |
| Årsplan |
| 2024 - 2025 |



Innhold

[Innledning 2](#_Toc143250247)

[Barnehagens verdigrunnlag 2](#_Toc143250248)

[Presentasjon av barnehagen 3](#_Toc143250249)

[Planlegging, evaluering, progresjon og satsning 4](#_Toc143250250)

[Progresjonsplan og fagområder 4](#_Toc143250251)

[Våre satsningsområder 5](#_Toc143250252)

[Livsmestring og helse 6](#_Toc143250253)

[Barns medvirkning 6](#_Toc143250254)

[Omsorg, danning, lek og læring 6](#_Toc143250255)

[Voksenrollen 6](#_Toc143250256)

[Mangfold og gjensidig respekt 7](#_Toc143250257)

[Dagsrytme og overganger 7](#_Toc143250258)

[I barnehagen 7](#_Toc143250259)

[Utetid, turer og utedager 8](#_Toc143250260)

[Ny i barnehagen 8](#_Toc143250261)

[Overgang til ny avdeling 9](#_Toc143250262)

[Førskoleklubben – overgang fra barnehage til skole 9](#_Toc143250263)

[Foreldresamarbeid 9](#_Toc143250264)

[Viktige arenaer for et godt foreldresamarbeid 9](#_Toc143250265)

[Våre samarbeidspartnere 10](#_Toc143250266)

[Barnehagen samarbeider med blant annet disse eksterne aktørene 10](#_Toc143250267)

[Årshjul 11](#_Toc143250268)

# Innledning

*”Å bidra til at alle barn som går i barnehagen, får en god barndom preget av trivsel, vennskap og lek er fundamentalt.»…. «Barnehagen skal gi rom for barnas ulike forutsetninger, perspektiver og erfaringer og bidra til at barna, i felleskap med andre, utvikler et positivt forhold til seg selv og tro på egne evner.”* (Rammeplan 2017, s 8)

Årsplanen for Jakobsgrenda barnehage følger barnehageåret fra august til juli. Den skal være et arbeidsredskap for barnehagepersonalet og dokumentere barnehagens valg og begrunnelser. Den skal gi informasjon om barnehagens pedagogiske arbeid og vise hvordan barnehagen arbeider for å omsette rammeplanens formål og innhold til pedagogisk praksis og lokale tilpasninger. Planen skal være fleksibel, slik at den gir rom for spontanitet og barns medvirkning.

Barnehagen forholder seg til *Lov om barnehager (Barnehageloven).*

Barnehageloven § 2, der syvende og åttende ledd lyder slik:

*Departementet fastsetter nærmere regler om barnehagens innhold og oppgaver (rammeplan) ved forskrift.*

*Barnehagens eier kan tilpasse rammeplanen til lokale forhold.*

# Barnehagens verdigrunnlag

Jakobsgrenda barnehage sin visjon:

**«I Jakobsgrenda barnehage jakter vi på hverdagsmagi og mestringsglede»**

Vårt hovedfokus er at alle barn skal bli møtt med respekt, bli sett, bekreftet og bli møtt ut fra egne premisser. Vi ønsker å gi barna felles erfaringer, synliggjøre verdien av felleskap og å lære av hverandre, samt gi rom for nysgjerrighet og undring over likheter og forskjeller.

Vi verdsetter lek og spontanitet og har fokus på livsmestring, relasjoner og selvstendighet. Mestring skal være forbundet med glede og opplevelse av selvstendighet samt mestring gjennom samspill med andre. Ved å støtte, oppmuntre og gi tid til å prøve selv, bidrar vi til livsmestring og trygghet på seg selv og de rundt seg.

Barnehagens verdier og pedagogiske plattform er:

* Vi tar leiken på alvor og rydder plass til leik hver dag
* Vi styrker samhold gjennom mangfold og gjensidig respekt
* Vi har positivitet, relasjoner og samarbeid i fokus

# Presentasjon av barnehagen

**Samvirkeforetak**

Jakobsgrenda barnehage SA er et samvirkeforetak. Foretakets formål er å eie og drive barnehage til det beste for medlemmene og deres barn. Formålet er ikke kapitalavkastning til medlemmene, men eventuelt årsoverskudd godskrives egenkapitalen i foretaket. (Se barnehagens vedtekter).

**Foreldrerådet**

Foreldrerådet består av alle foreldre og er eierne av barnehagen. Det skal fremme deres fellesinteresser og bidra til at samarbeidet mellom barnehage og foreldregruppa skaper et godt barnehagemiljø. Foreldrerådet velger representanter til styret, samarbeidsutvalget og dugnadskomiteen. Årsmøtet for foreldrerådet gjennomføres i april måned.

**Styret**

Styret i Jakobsgrenda barnehage blir valgt av årsmøtet. Styret skal ifølge vedtektene, ivareta eiernes interesser og ansvar, både økonomisk og i rollen som arbeidsgiver. I tillegg skal styret være et kontrollorgan for barnehagen og bestemme rammene for samarbeidsutvalget.

**Samarbeidsutvalget**

Samarbeidsutvalget består av to foreldre + to vara, to ansatte fra barnehagen samt en representant fra styret. Samarbeidsutvalgets oppgave er å være et rådgivende, kontaktskapende og samordnende organ mellom foreldregruppa og barnehagens personale. Det skal sikre og jobbe for et godt samarbeid mellom foreldrene, hjemmet og barnehagen. Utvalget skal særlig være med å drøfte barnehagens ideelle grunnlag og arbeide for å fremme kontakt mellom barnehagen og lokalsamfunnet. Samarbeidsutvalget godkjenner årsplan og evalueringen av det pedagogiske arbeidet og aktivitetene gjennom barnehageåret. (jf. § 4 lov om barnehager).

**Åpningstider**

Barnehagens åpningstid er fra kl. 07.00 – 16.45. Barnehagen er stengt onsdag før skjærtorsdag, jul- og nyttårsaften samt to uker om sommeren. Barnehagen har redusert åpningstid i påsken, romjulen, uken før og etter sommerstengt, og er da åpen fra kl 7.30 – 16.00.

**Avdelingene**

Jakobsgrenda barnehage har tre avdelinger med plass til 60 barn. Barna er i år fordelt slik: Avdeling Siristuen har 16 barn i aldersgruppen 0 - 3 år, Fredrikkefryd har 24 barn i aldersgruppen 3 - 6 år og Marihaugen har 20 barn i aldersgruppen 2 - 6 år.

**Personalressurser**

Barnehagen følger pedagog- og bemanningsnormen og har til sammen 14,8 årsverk. Personalet består av: spesialpedagoger, pedagoger, fagarbeidere, assistenter, kjøkkenassistent, kokk og daglig leder.

**Planleggingsdager**

Barnehagen har fem planleggingsdager i løpet av året, barnehagen er da stengt. Vi har to plandager på høsten i forbindelse med høstferien, en i januar og to i juni. Oversikt over planleggingsdagene blir lagt ut på barnehagens hjemmeside; www.jakobsgrenda- barnehage.no.

# Planlegging, evaluering, progresjon og satsning

Barnehagen er en pedagogisk virksomhet som skal planlegge, dokumentere og vurdere sitt arbeid for å bidra til progresjon for enkeltbarn og barnegruppen.

*«Barn og foreldre har rett til medvirkning i disse prosessene»,* (Rammeplan 2017, s.37.)

Hovedformålet med planlegging, dokumentasjon og vurderingsarbeid er å sikre at alle barn får et tilbud i tråd med barnehageloven og rammeplanen, som er nedfelt i barnehagens årsplan.

Årsplanen er grunnlaget for den systematiske og langsiktige planleggingen av det pedagogiske arbeidet og et viktig dokument for foreldrene. I tillegg til årsplanen har vi en progresjonsplan med egne mål for hvert alderstrinn. Ut ifra års- og progresjonsplanen utarbeider hver avdeling sin egen detaljerte halvårsplan.

Årsplan, halvårsplan og progresjonsplan danner grunnlaget for den halvårlige evalueringen for hver avdeling og barnehagen i sin helhet.

## Progresjonsplan og fagområder

*«Fagområdene gjenspeiler områder som har interesse og egenverdi for barn*

*i barnehagealder, og skal bidra til å fremme trivsel, allsidig utvikling og helse.*

*Barnehagen skal se fagområdene i sammenheng, og alle fagområdene skal*

*være en gjennomgående del av barnehagens innhold.»* (Rammeplan 2017, s. 47)

Barnehagen skal være en læringsarena hvor de syv fagområdene fra rammeplanen er sentrale og til stede i hverdagen. De syv fagområdene er:

1. Kunst, kultur og kreativitet
2. Antall, rom og form
3. Natur, miljø og teknologi
4. Kropp, bevegelse, mat og helse
5. Nærmiljø og samfunn
6. Kommunikasjon, språk og tekst
7. Etikk, religion og filosofi

Rammeplanen sier at progresjon innenfor de ulike fagområdene skal tydeliggjøres og dokumenteres i barnehagen. Fagområdene kommer inn på ulike måter i alt vi gjør og flere områder flettes inn i hverandre. Arbeidet med fagområdene må tilpasses barnas alder, interesser, barnegruppens sammensetning og øvrige forutsetninger. Planen skal sikre utvikling og sammenheng i barns læring og opplevelser gjennom den tiden barna er i Jakobsgrenda barnehage. Barnas lek danner et viktig grunnlag for de ulike fagområdene og vil gi dem utvidet kunnskap og erfaring om egen mestring.

Progresjonsplanen lages som en flerårig plan som et eget vedlegg til årsplanen, der målet er at vi i løpet av barnehageåret skal ha vært innom alle de syv fagområdene.

 *«Barna skal få støtte i å mestre motgang, håndtere utfordringer og bli kjent med egne og andres følelser. Barna skal ha mulighet til ro, hvile og avslapping i løpet av barnehagedagen. Barnehagen skal være en arena for daglig fysisk aktivitet og fremme barnas bevegelsesglede og motoriske utvikling»* (Rammeplan 2017, side 11, avsnitt fire).

## Våre satsningsområder

**Grønn barneby og Grønt flagg**

Vi ble en «Grønt flagg-barnehage» i 2010 og har siden hatt kildesortering som fast prosjekt og tema hvert år. Når vi ferdes i naturen, har vi fokus på å plukke søppel vi ser og rydde etter oss og vi deltar på Ruskenaksjonen. Vi har også fokus på andre tema som bl.a. kompost, kjøkkenhage, klima og gjenbruk. Det siste året og kommende år vil vi ha ekstra fokus på sunt kosthold og fysisk aktivitet.

**Progresjonsmål**

**1-2 år** Undre seg sammen med barna gjennom ulike sanseinntrykk og smaksopplevelser i hverdagen.

**3-4 år** Utvikle gode vaner for hygiene, et variert kosthold og oppleve måltidsglede.

**5-6 år** La barna medvirke i å tilberede måltider og utvikle en forståelse for matens vei fra jord til bord.

**Fellesopplevelser**

For å styrke samholdet i barnehagen mellom avdelingene, er det viktig med felles aktiviteter, samarbeid og opplevelser på tvers av avdelingene. Det bidrar til å gjøre alle barn trygge på alle voksne, bli kjent med andre barn på andre avdelinger samt gi både voksne og barn nye impulser, ny inspirasjon og motivasjon. Eksempler på felles aktiviteter er førskoleklubb, forskerklubb, motorikk-klubb, fellessamlinger med hele huset, nissefest med mer.

**Språk**

Bevisstheten rundt språk er viktig i alle situasjoner i barnehagens hverdag. Vi reflekterer over hvordan vi ordlegger oss, og hvilket kroppsspråk vi bruker ovenfor barna. Vi bruker benevning, er «sportskommentatorer» samt oppfordrer barna til å bruke sitt eget språk for å formidle sine følelser og det de ønsker å uttrykke.

Vi benytter bøker om følelser, «Snakkepakken» og Språksprell i det pedagogiske språkarbeidet med barna og de brukes jevnlig ved språksamling. Vi bruker også Tegn til tale og Alternativ og supplerende kommunikasjon (ASK) som er et godt kommunikasjonsverktøy for de minste barna, og for de som har kommunikasjonsutfordringer. <https://www.udir.no/laring-og-trivsel/sarskilte-behov/ask/ask-i-barnehagen/>

**Selvstendighet**

Ved å fokusere på selvstendighet og oppmuntre barna til å prøve selv og ikke gi opp, selv om de ikke får det til første gangen, får barna trent på å bli selvstendig og oppleve mestringsglede. Eksempler på dette kan være å kle på seg selv, smøre maten selv under frokosten, lære å klippe med saks, klatre uten hjelp i klatrestativene mm. De voksne skal gi veiledning og motivere barnet og være tilgjengelig for barna.

**LØFT**

LØFT (løsningsfokusert tilnærming) innebærer at vi gir barnet mer oppmerksomhet når det faktisk lykkes med noe og støtter dem aktivt når de gjør fremskritt, kort sagt gjør det vi alle er enige om er best for barnets utvikling. Vi mener at "det du gir mest oppmerksomhet får du mest av". Vi jakter på situasjoner med hverdagsmagi, det er situasjoner hvor vi ser gleden hos barn som mestrer noe, hvordan hele kroppen uttrykker at barnet er for eksempel glad, ivrig, i flyt sonen eller at barna uttrykker med ord eller handling gode verdier ovenfor andre barn eller voksne.

# Livsmestring og helse

Barn skal bli møtt med varme, kjærlighet og anerkjennelse, slik at de kan utvikle en grunnleggende trygghet og et godt selvbilde.

*Livsmestring: «Å utvikle ferdigheter og tilegne seg praktisk kunnskap som hjelper den enkelte til å håndtere medgang, motgang, personlige utfordringer, alvorlige hendelser, endring og konflikter på best mulig måte. Å skape trygghet og tro på egne evner til også å mestre fremtiden»*

*(Landsrådet for Norges barne- og ungdomsorganisasjoner, 2017, s. 5)*

## Barns medvirkning

Barn har rett til å medvirke i sin egen barnehagehverdag. Det innebærer voksne som er lydhøre for barnas synspunkter, i forhold til deres alder og modenhet. For å fremme barns medvirkning tar vi med barna i planleggingen og imøtekommer deres ønsker og interesser i forbindelse med prosjekter og ulike tema.

Individuelle tilpasninger og ivaretakelse av hele barnegruppens behov, krever at vi voksne kjenner barna godt. Ved å lytte til barnas innspill, meninger og tanker, tolke barns signaler, blikk og kroppsspråk, skaper vi trygge relasjoner slik at barnet kjenner seg ivaretatt og sett.

## Omsorg, danning, lek og læring

*«Omsorg er en forutsetning for barnas trygghet og trivsel, og for utvikling av empati og nestekjærlighet*» (Rammeplan 2017, s.19)

Gjennom danning, lek og læring ønsker vi at barna skal oppleve trygge voksne, som setter grenser gjennom samspill og i den daglige omsorgen.

Danning er en livslang prosess, som blant annet handler om å utvikle evnen til å reflektere over egne handlinger og væremåter. I møte med og samhandling med andre barn og voksne, danner barna et bilde av seg selv og hvem de er i sammenheng med andre og med omgivelsene rundt seg.

Vi vektlegger leken høyt og legger til rette for organisert lek og frilek. Leken er barnas egen læringsarena som gir dem livsmestring og legger grunnlaget for god psykisk og fysisk helse. Gjennom leken bearbeides medgang, motgang, inntrykk, opplevelser og utfordringer som er med på å danne grunnlaget for eget selvbilde og livslæring.

## Voksenrollen

De voksne skal være aktivt til stede; veilede, observere eller delta, for å skape et godt lekemiljø og bidra til progresjon i leken. Voksne rundt barnet inklusiv foreldrene/foresatte, spiller en viktig rolle som guide og rollemodell for barns sosiale liv. De voksne må legge til rette for gode mestringsopplevelser og gi barna de verktøyene som trengs for å håndtere hverdagen og de utfordringene de møter i livet; Life skills.

Vi som voksne skal være gode rollemodeller og vise digital dømmekraft i arbeidet med barn. Digital dømmekraft vi si at vi skal reflektere, vurdere, tar beslutninger og handler ut ifra kunnskap og informasjon. Vi er gode rollemodeller ved å gjøre fornuftige og kloke valg når vi bruker digitale verktøy. Ved å ta utgangspunkt i normer, verdier, regler og holdninger opptrer vi på en god måte.

Å bli sett av alle voksne skaper en trygghet som gjør det lettere for barnet å møte utfordringer, utvikle seg selv og oppleve livsmestring. Blir barna møtt med varme, sensitive og tydelige voksne hjelper vi barna å mestre hverdagen og skape et positivt psykososialt miljø.

## Mangfold og gjensidig respekt

Et miljø preget av gjensidig respekt, solidaritet og der ulikheter blir verdsatt, bidrar til å utjevne sosiale ulikheter. Et godt barnefelleskap med fokus på vennskap, danner grunnlag for trivsel og et inkluderende miljø. Og et godt og positivt fellesskap er motstandsdyktig overfor mobbing og utenforskap. Barnehagen skal synliggjøre mangfoldet som finnes i samfunnet, og respekten for ulike måter å tenke, tro og leve på. Vi bruker mangfold som en ressurs i det pedagogiske arbeidet, og synliggjør variasjoner i verdier, religion, livssyn og familieformer.

Vi vil bidra til et trygt og inkluderende barnehagemiljø ved å observere, oppdage, undersøke og forebygge alle former for krenkelser. Vi stopper krenkelser og følger opp med egnede tiltak helt til barna opplever at de har et trygt og inkluderende miljø. I PBL Mentor har vi egen handlingsplan for oppfølging av hendelser der barn eller voksne blir krenket.

# Dagsrytme og overganger

## I barnehagen

**Levering – henting**

Det er viktig at foreldre følger barna inn på avdelingen ved levering om morgenen og at de varsler personalet ved henting om ettermiddagen. Dette sikrer den daglige kontakten og dialogen mellom foreldre og personalet, og at barna blir møtt og sett av personalet slik at de kan starte og avslutte dagen sammen på en god måte.

**Stell og hvile**

Stell og hvile er en av våre viktigste primære behov, og en viktig del av barnehagens hverdag. I samarbeid med foreldre utarbeides det trygge og forutsigbare rutiner i forhold til barnets behov.

De minste barna trenger mer hvile enn de største og det er lagt opp til felles hvilestund etter formiddagsmaten. Noen barn kan ha behov for hvile flere ganger i løpet av dagen eller på andre tidspunkt og det legges til rette for å dekke hvert barn sitt behov.

**Måltider**

*«Måltider og matlaging i barnehagen skal gi barna et grunnlag for å utvikle matglede og sunne helsevaner.» ….. «Gjennom medvirkning i mat- og måltidsaktiviteter skal barna motiveres til å spise sunn mat og få grunnleggende forståelse for hvordan sunn mat kan bidra til god helse.»* (Rammeplan av 2017, s. 11 og s. 49)

Måltidene skal være en hyggelig og fin stund, med tid og rom for den gode samtalen samt bidra til fellesskapsfølelse og måltidsglede hos både barn og voksne.

Det serveres frokost, lunsj og to-mat med frukt hver dag i barnehagen, unntatt turdager og uteuke. Fire dager i uka serveres det varm lunsj med fokus på et variert og sunt kosthold.

**Bursdager**

Vi markerer bursdager med flagg, og vi serverer frukt fint dandert på fat eller som fruktspyd.

Barnet velger selv farge på krona si og dekorerer denne. Barnet blir midtpunkt i samlingsstunden.

## Utetid, turer og utedager

*«Barna opplever trivsel, glede og mestring ved allsidige bevegelseserfaringer,*

*inne og ute, året rundt» «Barna videreutvikler motoriske ferdigheter, kroppsbeherskelse, koordinasjon og fysiske egenskaper.» «barna opplever å vurdere og mestre risikofylt lek gjennom kroppslige utfordringer»* (Rammeplan 2017, s.49).

**Utetid og turer**

Vi prioriterer utetiden høyt og er ute hver dag i all slags vær året rundt og ser at det gir barna gode opplevelser og positiv energi. Sansemotorisk stimulering gjennom uteaktiviteter ute i naturen eller på barnehagens lekeområde, hjelper barna til å beherske kroppen og utvikle god motorisk kontroll. Barn med god motorisk kontroll utvikler en bedre selvfølelse, får en bedre hverdag, har mer tro på egne krefter og flere mestringsopplevelser.

Vi tilstreber at alle barna i snitt får dra på tur utenfor barnehagens område minst en dag i uka. Målet med turene er først og fremst å bli kjent med og trygg i nærmiljøet. Etter hvert utvider vi horisonten slik at barna får nye utfordringer, stimulert utforskertrangen, nysgjerrigheten og kreativiteten. Barna får også trent på det å ta vare på hverandre, gå i rekke, trafikksikkerhet, reise med buss, ta hensyn til andre mm.

**Utedager**

Vi har som mål å gjennomføre flere utedager/uker i løpet av året for de eldste barna; Vi er da i skogen eller nede ved stranden avhengig av årstid. Vi setter opp lavvo, er ute hele dagen og i utedagene/ukene leveres og hentes barna der vi er.

De yngste barna har utedager i barnehagen eller de deltar noen av dagene sammen med de eldste barna. Etter hvert som barna blir eldre økes antall utedager.

## Ny i barnehagen

På våren har vi foreldremøte for nye foreldre i tillegg til flere besøksdager på småbarn for at barn, foreldre og ansatte blir bedre kjent. For barna som begynner på storbarn avtales det besøk med avdelingen. For å gi en trygg og god start for barnet i barnehagen vil primærkontakten være ekstra tett på den første tiden. Noen barn trenger lengre tid enn andre på å bli trygg og finne roen i barnehagen. Det er derfor viktig at foreldre beregner god tid til oppstartsperioden og legger opp til korte dager i starten. Trygghet, stabilitet og kontinuitet er viktige stikkord for en god tilvenningsprosess.

**De yngste barna**

Den første tiden må en av foreldrene være til stede i barnehagen sammen med barnet. Det er gjennom foreldre at barnet etablerer kontakt med, og blir trygg på primærkontakten og de andre voksne i barnehagen. De yngste barna har ikke utviklet så stort ordforråd til å kunne formidle hva de trenger/ønsker, det krever at de voksne må være ekstra tett på for å fange opp og forstå hva barnet forsøker å uttrykke gjennom kroppsspråk og mimikk. Her kan foreldre hjelpe oss med å tolke og forstå barnet og dets behov.

**De eldre barna**

Også de eldste barna trenger tid til å venne seg til en ny barnehage, barnegruppe og voksne. Den første tiden vil barnet tilbringe mye tid sammen med primærkontakten. Under oppstartsamtalen avtaler primærkontakten og foreldre hvordan tilvenningen i barnehagen skal være.

## Overgang til ny avdeling

Vi ønsker at overgangen fra småbarnsavdeling til storbarnsavdeling skal være så trygg og god som mulig for barna. Så fort det blir klart hvilken avdeling barna skal begynne på til høsten, vil det sendes ut informasjon til foreldre. Barna vil ha gradvis tilvenning og den nåværende og den nye primærkontakten vil ha et tett samarbeid i overgangsperioden. Barna går mer og mer på besøk til avdelingen de skal begynne på, slik at relasjonen med barna og de voksne på avdelingen utvikles.

## Førskoleklubben – overgang fra barnehage til skole

De eldste barna i barnehagen er med i førskoleklubben. Der vi har fokus på sosialt samspill, vennskap og å gi barna verktøy for å løse konflikter på egen hånd. Vi øver på å gi hverandre plass, lytte til hverandre, lese hverandres kroppsspråk, selvstendighet og konsentrasjon.

I førskoleklubben jobber vi bl.a med språksprell (utvikle barns språklige bevissthet), Grep om begreper (utvidelse av begrepsforståelsen) og følelsesboksen (bevisstgjøre egne og andres følelser).

# Foreldresamarbeid

Barnehageloven understreker at barnehagens arbeid skal foregå i nær forståelse og samarbeid med barnets hjem. Det er derfor viktig at både personalet og foreldre er aktive og ansvarlige deltakere i barnas utvikling og læring i barnehagen.

*«Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling.»* (Barnehageloven § 1, Formål).

Samarbeidet mellom hjem og barnehage må bygge på gjensidig respekt, åpenhet og tillit. Personalet jobber aktivt for å ha en åpen og trygg kommunikasjon der det skal være rom for konstruktive tilbakemeldinger. Foreldre i barnehagen skal være trygge på at barna deres blir sett og respektert. Foreldres medvirkning sikres gjennom daglig kontakt, deltakelse i samtaler, samarbeidsutvalget, foreldremøter og foreldrerådet.

Som en del av foreldresamarbeidet oppfordrer vi foreldrene til aktivt å bidra med og skape et inkluderende miljø også utenfor barnehagen. Både ansatte og foreldre har varslingsansvar hvis de observer atferd som de reagerer på hos voksne, andre foreldre eller barn imellom.

## Viktige arenaer for et godt foreldresamarbeid

**Daglig kontakt**

Den daglige kontakten ved henting og levering er en viktig arena for utvikling av et godt samarbeid. Her utveksles viktig informasjon og beskjeder mellom foreldre og barnehagen samt tilbakemeldinger på hvordan barnehagedagen har vært.

**Foreldresamtaler**

Foreldresamtalen er en fortrolig samtale mellom foreldre og barnehagepersonalet. Samtalene er en viktig arena for å legge best mulig til rette for hvert enkelt barn. Tema på foreldresamtalene er blant annet barnets trivsel, vennskap, utvikling og læring. Vi gjennomfører normalt to samtaler i året, og ellers ved behov hos foreldre eller barnehage.

**Foreldremøter**

Foreldremøte avholdes minimum to ganger i året ett om høsten for alle foreldre og ett om våren for nye foreldre. Disse møtene er et forum hvor barnehagen kan presentere ulike tema, de voksnes rolle i forhold til barnas psykososiale miljø og målsettinger i barnehagens årsplan. Foreldremøter er også en arena hvor foreldre og barnehageansatte kan drøfte barnehagens innhold og oppgaver. Det kan arrangeres foreldremøter med foredragsholdere og da inviteres gjerne nærbarnehagene også.

**Dugnad**

Foreldre ved Jakobsgrenda barnehage skal gjennomføre 10 dugnadstimer pr barnehageår. Barnehagens dugnadskomité består av fire foreldre som blir valgt av foreldrerådet. Komiteen innkaller i samarbeid med daglig leder til to fellesdugnader i året, hvor nødvendig arbeid/vedlikehold blir utført. Det oppfordres også til å utføre dugnadsoppgaver om ettermiddager eller i helger (etter avtale med daglig leder) uavhengig av fellesdugnad.

**Andre informasjons- og kommunikasjonskanaler**

Kidplan er en app som alle foreldre bør laste ned og bruke aktivt. Her ukeplan ut og de ansatte og foreldre kan gi hverandre korte beskjeder og sende meldinger til hverandre i løpet av barnehagedagen. Her blir det også lagt ut bilder av barnehagehverdagen vår. Kidplan er også foreldrenes portal til barnehagens interne nettside der viktig informasjon til foreldrene blir delt.

# Våre samarbeidspartnere

### Barnehagen samarbeider med blant annet disse eksterne aktørene

* PBL (private barnehagers landsforening): Vi er medlemmer i PBL og bruker deres tjenester når det gjelder bl.a regnskap, foreldrefaktura, lønn, BHT og HMS.
* Dronning Mauds minne høyskole for barnehagelærerutdanning.
* Barne- og familietjenesten (BFT).
	+ Fagteam Østbyen: Samarbeidsteam med barnehagestyrere, pedagoger, foreldre, fagledere, spesialpedagoger, BFT og helsestasjon.
* Trondheim kommune avdeling Fagenheten for oppvekst og utdanning
* Nettverkssamarbeid: Samarbeid i nettverk med andre private barnehager.
* Charlottenlund barneskole, Brundalen skole, Ranheim skole og andre nærskoler.
* NAV og Arbeidslivssenteret
* «Livsglede for eldre»: Brundalen helse- og velferdssenter
* Gartneriet bhg – kompetansebarnehage innenfor ASK (Alternativ og supplerende kommunikasjon)

# Årshjul

|  |  |  |
| --- | --- | --- |
| **MÅNED** | **AKTIVITET / TEMA** | **INNHOLD** |
| **AUGUST** | Oppstart av nytt bhg. år. | Nye barn og voksne gjør seg kjent med barnehagen. |
|  | Oppstart nye barn |  |
| **SEPTEMBER** | Vennskap  |  |
| 05. sept  | Fotografering kl 9.00 – 13.00 |  |
| 18. sept. | Foreldremøte kl 19.30 – 21.00 | Felles og avdelingsvis møte. |
| Uke 38 | Brannvernuke. |  |
|  | Utedager for 3-5 åringer. | Utedager for 3-5 åringene (Marihaugen og Fredrikkefryd) |
|  | Utedager 0 – 2 åringer | Siristuen |
| **OKTOBER** | FN - FORUT |  |
| 10- 11. okt | Planleggingsdager | Barnehagen er stengt. Skolens høstferie er i uke 41 |
| 24. okt | FN-dagen markeres med foreldrekaffe kl 15. – 16.15 | Vi inviterer til foreldrekaffe med innsamling til FORUT barneaksjonen. Grønnsakssuppe lagd av skolestarterne |
|  | Livsglede for eldre | Skolestarterne besøker Brundalen helse- og velferdssenter  |
| **NOVEMBER** | Juleforberedelser  | Felles juleverksted på huset |
|  | Livsglede for eldre | Skolestarterne besøker Brundalen helse- og velferdssenter  |
| **DESEMBER** | Advent og jul |  |
| 2. des | Vekker nissen kl 09.30 og nissefest | På fredrikkefrydJulegrøt |
| 6. des | Julegrantenning | Julegrantenning, gå rundt juletreet synge julesanger kl. 9.30 |
| 13. Des19. des | Luciamarkering. Kl 15.00Julebord til barna | Skolestarterne går Luciatog ute. Foreldre og søsken velkommen!Ønsker du å ta bilde, ta bilde av ditt barn etter toget er ferdig. Vi tar fellesbilder. Lussekatter, gløgg/kaffe/saftHver avdeling ordner julebordbuffè |
| **JANUAR** | Vinter |  |
| 31. januar | Planleggingsdag. | Barnehagen er stengt. |
| **FEBRUAR** |  | Vi markerer dagen |
| 6. februar | Samefolkets dag den 6.2. |  |
| **MARS** | Fastelavn og Påske |  |
| 11.03 | Fastelaven/karneval | Fastelavn markeres med karneval – tema for utkledning bestemmes senere |
|  | Utedager for 3-5 åringer. | Utedager for 3-5 åringene (Marihaugen og Fredrikkefryd) |
|  | Utedager 0 – 2 åringer | Siristuen |
| **APRIL** | Vår |  |
| 14. -21. | Påskeuke 16 | Barnehagen stengt fra onsdag 16. tom 21. april |
| 10.04 | Påskefrokost | Foreldrefrokost, foreldre tar med pålegg, vi har rundstykker og drikke, Siristuen har kun med barna |
|  | Årsmøte/foreldrerådsmøte  | Foreldremøte 19.00-20.00Årsmøte 20.00-20.30 |
| **MAI** | Vår – 17. mai |  |
| 16. mai | Vårfest | Vårfest for barna i barnehagen.Gå i tog rundt barnehagen, hver avdeling  |
| **JUNI** | Sommerfest Utedager for 3-5 åringer. | For foreldre, barn og ansatte SU arr., kurvfest 15.00-16.30Utedager for 3-5 åringene (Marihaugen og Fredrikkefryd)Hele barnehagen drar i fjæra, griller |
|  | Utedager 0 – 2 åringer | Siristuen |
| 20. og 21. juni | Planleggingsdager | Barnehagen er stengt. |
| **JULI** | Ferieavvikling | Sommerbarnehage med sammenslåtte avdelinger. |
| Uke 28 og 29 | Sommerstengt barnehage. |  |

*NB! Med forbehold om endringer!*